ไฟแนนซ์ทูเดย์
โดย...นายรัษฎา
12 ก.ค. 2559

โดย...นายรัษฎา
...สื่อออนไลน์ทำให้การสื่อสาร ประชาสัมพันธ์เรื่องต่างๆ ทำได้รวดเร็ว แต่ขณะเดียวกันก็ทำให้เกิดความเข้าใจผิดกระจายเป็นวงกว้าง กว่าจะรู้ตัว ข่าวสารก็ไปไกล แก้ไขได้ยาก เหมือนเรื่อง “พร้อมเพย์” ที่รัฐบาล แบงก์ชาติ และแบงก์พาณิชย์ เตรียมการมานาน หวังให้เป็นระบบชำระเงินที่พลิกระบบการเงินของไทย อาจจะต้องตกม้าตาย เพราะความไม่เข้าใจ
...ที่น่าแปลก คือ มีการเตือนเรื่องการประชาสัมพันธ์ สร้างความเข้าใจให้กับประชาชน เพราะว่าเป็นเรื่องใหม่ และเรื่องใหญ่ มีโอกาสที่คนจะไม่เข้าใจ แต่กลับไม่มีใครรับหน้าเสื่อ เข้ามารับผิดชอบเรื่องการสื่อสารประชาสัมพันธ์ ต่างฝ่ายต่างเกี่ยง ต่างโยนงานกัน ทั้งแบงก์ ทั้งหน่วยงานรัฐ 
...ยิ่ง บวรศักดิ์ อุวรรณโณ ออกมาสื่อสารทางออนไลน์ ขอไม่ลงทะเบียนพร้อมเพย์ เพราะห่วงเรื่องข้อมูลเลขบัตรประชาชน 13 บัตร ที่เป็นสิทธิส่วนบุคคลจะถูกนำไปใช้ในทางมิชอบ ก็ยิ่งทำให้เกิดแรงกระเพื่อม เกิดความไม่ไว้วางใจในการลงทะเบียพร้อมเพย์
...เห็นใจ อภิศักดิ์ ตันติวรวงศ์ รมว.คลัง เหมือนกัน ที่ปกติเป็นคนพูดน้อย ชอบทำงาน ขณะที่ วิรไท สันติประภพ ผู้ว่าการแบงก์ชาติ ก็ไม่ชอบออกสื่อ ทำให้ไม่มีใครออกมาทำความเข้าใจได้ทันสถานการณ์ สุดท้าย ถ้างานนี้ล่ม คงโทษใครไม่ได้ เพราะเรื่องเงินๆ ทองๆ เป็นเรื่องของความไว้เนื้อเชื่อใจเป็นหลัก
...ไทยแลนด์ฟิวเจอร์ฟันด์ เงียบหายไป ทั้งที่รัฐบาลตั้งใจจะให้เป็นเครื่องมือระดมเงินไว้สร้างโครงสร้างพื้นฐาน แต่ที่ไม่คืบหน้าเพราะติดปัญหากฎหมายหลายอย่าง โดยเฉพาะการเอางบประมาณมาจ่ายปันผล เลยต้องรออีกนาน